Giovanni Hagian

Giovanni Hagian,Tamén Jean Hadjian, Jean Hagian. nado o 1 de xuño de 1803 en Perkinik e finado o 8 de maio de 1880, foi un eclesiástico católico armenio, arcebispo de Cesarea de Capadocia e padre conciliar no Concilio Vaticano Primeiro.
 Traxectoria 
Naceu en Perkinik o 1 de xuño de 1803, fillo de Paul Hagian e de Cécile Ciaparian. Estudou no seminario de Bsumar e foi ordenado sacerdote en 1827, entrando no Instituto do Clero Patriarcal de Bsumar, e posteriormente foi profesor no seminario durante tres anos. Posteriormente foi párroco en Perkinik durante oito anos, e logo en Constantinopla por tres anos máis. Á súa volta, recibiu do patriarca o encargo de atender aos refuxiados armenios que fuxiran da persecución en varias provincias. Foi nomeado vigairo patriarcal extraordinario para o restabelecemento da paz entre os fieis e o patriarca na comunidade armenia de Diyarbakır (Amida).

O 2 de xuño de 1850 foi consagrado arcebispo titular de Cesarea de Capadocia polo patriarca Gregorio Pedro VIII, e nomeado vigairo xeral do patriarcado e confesor do seminario. O 7 de abril de 1861 foi co-consagrante do bispo Léon Korkoruny.

Co aumento de fieis católicos armenios en Cesarea de Capadocia, en 1864 tomou posesión da súa sé, e con axuda da Congregación para a Propagación da Fe construíu varias igrexas. Co traballo realizado no seu pontificado conseguiu evitar a propagación do protestantismo entre os armenios, e en numerosas ocasións tivo dificultades cos dirixentes turcos.

En 1867 foi nomeado asistente ao trono pontificio, e foi padre conciliar no Concilio Vaticano Primeiro.

 Notas 

Categoría:Nados en 1803
Categoría:Nados na provincia de Sivas
Categoría:Finados en 1880
Categoría:Relixiosos católicos de Turquía
Categoría:Membros do Instituto do Clero Patriarcal de Bsumar
Categoría:Bispos católicos de Turquía
Categoría:Arcebispos da Igrexa católica armenia
Categoría:Bispos católicos do século XIX
Categoría:Participantes no Concilio Vaticano Primeiro